Vier wil landskap skud | Netwerk24
Vier wil landskap skud
Deur Elretha Britz 15 Oktober 2020 06:05
Die rockgroep Eindstryd bestaan uit, van links, Stefan Gerritzen (23), Arend van den Berg (25), Lüther van Zyl (22) en Albert Victor (24). Foto: Verskaf
Vier Bloemfonteinse musikante mag dalk net die Afrikaanse rock-fakkel van Fokofpolisiekar en Van Coke Kartel verder dra.
Stefan Gerritzen (tromme), Arend van den Berg (hoofsanger, liriekskrywer, ritmekitaar), Lüther van Zyl (hoofkitaar­speler) en Albert Victor (baskitaar, sanger) speel maar van verlede jaar saam – en was dit nie vir Covid-19 se inperkings­regulasies nie, sou hulle dalk al hul stempel afgedruk het.
Hulle is nietemin vuur en vlam om die ligtemusiek-landskap met hul groep Eindstryd te skud, en dit het reeds begin toe hulle Saterdag (10/10) by Be-Human opgetree het.
Dié ouens het die koronatyd gebruik om ses eie liedjies op te neem terwyl nog ses gereed lê vir 'n volgende sessie in die ateljee.
Albert vertel hul eerste mikpunt is om 'n eiesoortige klank te ontwikkel, want "eers as jy dit het, kan jy 'n volwaardige hoofvertoning lewer. Ons voldoen darem al aan die algemene verwagting dat jy ook minstens tien eie liedjies moet hê."
Al vier lede skep saam-saam die musiek vir die lirieke waaraan Arend alleen beitel.
Soos talle sangers sal hulle altyd ook "covers" sing uit erkenning aan bekendes soos Karen Zoid, Koos Kombuis en Jan Blohm.
As Covid-19 nie 'n streep daardeur getrek het nie, sou hulle vroeër vanjaar by 'n nagmark en 'n lentedag-geselligheid in Pretoria optree.
Hulle is spyt dat die optredes nie kon realiseer nie, omdat hulle glo hul grootste aanhang is in die Jakarandastad.
"Ons harde rock sou gepas het in Bloemfontein se Mystic-klub van vroeër, maar daardie vibe bestaan nie meer nie," sê Albert.
"Hier is langarm- en sokkiemusiek nou gewild, en dit is nie die musiek wat ons maak nie."
Stefan en Arend was eers saam in 'n ander groep wat doodgeloop het, en Albert en Lüther het van 2015 af saam in 'n kerk-orkes gespeel. Begin verlede jaar het hulle mekaar by 'n vleisbraaiery ontmoet.
Só is Eindstryd gestig.
Albert (bourekeningkunde) en Lüther (sielkunde) het verlede jaar klaar studeer, maar kon nog nie werk kry nie.